4.

fit-Titolu I, il-Kapitolu V, it-Sezzjoni 5, tiddaħħal Subsezzjoni 1a li ġejja: “Subsezzjoni 1a Investimenti infrastrutturali kwalifikanti Artikolu 164a Investimenti infrastrutturali kwalifikanti 1. Għall-finijiet ta' dan ir-Regolament, investiment infrastrutturali kwalifikanti għandu jinkludi investiment f'entità għall-proġett infrastrutturali li tissodisfa l-kriterji li ġejjin: (a) l-entità għall-proġetti infrastrutturali tista' tissodisfa l-obbligi finanzjarji tagħha taħt stress kontinwu li huwa rilevanti għar-riskju tal-proġett; (b) il-flussi tal-flus li entità għall-proġett infrastrutturali tiġġenera għall-fornituri tas-self u għall-investituri azzjonarji huma prevedibbli; (c) l-assi ta' infrastruttura u l-entità għall-proġett infrastrutturali huma rregolati minn qafas kuntrattwali li jagħti lill-fornituri tas-self u lill-investituri azzjonarji grad għoli ta' protezzjoni li jinkludu dawn li ġejjin: (a) meta r-rikavati tal-entità għall-proġetti infrastrutturali ma jkunux iffinanzjati permezz ta' pagamenti minn għadd kbir ta' utenti, il-qafas kuntrattwali għandu jinkludi dispożizzjonijiet li jipproteġu b'mod effettiv lill-fornituri tas-self u lill-investituri azzjonarji kontra telf li jirriżulta meta l-parti, li taqbel li tixtri l-oġġetti jew is-servizzi pprovduti mill-entità għall-proġett infrastrutturali, ittemm il-proġett; (b) l-entità għall-proġett infrastrutturali jkollha biżżejjed fondi ta' riżerva jew arranġamenti finanzjarji oħra sabiex tkopri l-finanzjament ta' kontinġenza u r-rekwiżiti ta' kapital ta' ħidma tal-proġett; Meta l-investimenti jkunu f'bonds jew self, dan il-qafas kuntrattwali għandu jinkludi wkoll dawn li ġejjin: (i) il-fornituri tas-self ikollhom is-sigurtà sa fejn tippermetti l-liġi applikabbli għall-assi u l-kuntratti kollha meħtieġa sabiex jitħaddem il-proġett; (ii) l-ekwità hija mirhuna lill-fornituri tas-self b'tali mod li huma jkunu jistgħu jieħdu kontroll tal-entità għall-proġett infrastrutturali qabel l-inadempjenza; (iii) l-użu ta' flussi ta' flus operatorji netti wara l-pagamenti obbligatorji għall-proġett għal skopijiet li mhumiex l-obbligi għall-ħlas tad-dejn huwa ristrett; (iv) restrizzjonijiet kuntrattwali fuq il-kapaċità tal-entità għall-proġett infrastrutturali biex twettaq attivitajiet li jistgħu jkunu ta' detriment għall-fornituri tas-self, inkluż li d-dejn il-ġdid ma jkunx jista' jinħareġ mingħajr il-kunsens tal-fornituri tas-self eżistenti; (d) meta l-investimenti jkunu f'bonds jew self, l-impriża tal-assigurazzjoni jew tar-riassigurazzjoni tista' turi lis-sorveljanti li hija kapaċi żżomm l-investiment sal-maturità tiegħu; (e) meta l-investimenti jkunu f'bonds li għalihom ma jkunx hemm disponibbli valuttazzjoni tal-kreditu minn ECAI nominata, l-istrument tal-investiment jkollu prijorità fuq kull pretensjoni oħra għajr il-pretensjonijiet statutorji u l-pretensjonijiet minn kontropartijiet tad-derivattivi; (f) meta l-investimenti jkunu f'ekwitajiet jew f'bonds jew f'self li għalihom valutazzjoni tal-kreditu minn ECAI nominata ma tkunx disponibbli, jintlaħqu l-kriterji li ġejjin: (i) l-assi ta' infrastruttura u l-entità għall-proġett infrastrutturali jkunu fiż-ŻEE jew fl-OECD; (ii) meta l-entità għall-proġett infrastrutturali tkun fil-fażi tal-kostruzzjoni, il-kriterji li ġejjin għandhom jiġu ssodisfati minn investitur azzjonarju, jew meta jkun hemm aktar minn investitur azzjonarju wieħed, il-kriterji li ġejjin għandhom jintlaħqu mill-grupp kollu tal-investituri azzjonarji; — l-investituri azzjonarji għandhom storja ta' suċċess marbuta mal-iskrutinju ta' proġetti infrastrutturali u mal-għarfien espert rilevanti; — l-investituri azzjonarji għandhom riskju baxx ta' inadempjenza, jew hemm riskju baxx ta' telf materjali għall-entità għall-proġett infrastrutturali b'riżultat tal-inadempjenza tagħha; — l-investituri azzjonarji huma inċentivati biex jipproteġu l-interessi tal-investituri; (iii) l-entità għall-proġett infrastrutturali tistabbilixxi salvagwardji biex tkun żgurata t-tlestija tal-proġett skont l-ispeċifikazzjoni, il-baġit jew id-data tat-tlestija miftiehma; (iv) meta r-riskji operatorji fejn huma materjali, jkunu ġestiti kif suppost; (v) l-entità għall-proġett infrastrutturali tuża teknoloġija u disinn ittestjati; (vi) l-istruttura kapitali tal-entità għall-proġett infrastrutturali tippermettilha li tirrispetta l-obbligi tad-dejn tagħha; (vii) ir-riskju ta' rifinanzjament għall-entità għall-proġett infrastrutturali huwa baxx; (viii) l-entità għall-proġett infrastrutturali tuża d-derivattivi għal skopijiet ta' mitigazzjoni tar-riskju biss. 2. Għall-finijiet tal-paragrafu 1(b), il-flussi ta' flus iġġenerati għal fornituri tas-self u l-investituri azzjonarji ma għandhomx jitqiesu prevedibbli, dment li r-rikavati kollha, ħlief xi parti irrelevanti minnhom, jissodisfaw il-kundizzjonijiet li ġejjin: (a) jintlaħaq wieħed minn dawn il-kriterji li ġejjin: (i) ir-rikavati jkunu abbażi ta' disponibilità; (ii) ir-rikavati jkunu suġġett għal regolament tar-rata tar-redditu; (iii) ir-rikavati jkunu suġġett għal kuntratt take-or-pay; (iv) il-livell ta' produzzjoni jew tal-użu u l-prezz għandu b'mod indipendenti jissodisfa wieħed mill-kriterji li ġejjin: — ikun irregolat; — ikun iffissat b'kuntratt; — huwa suffiċjentement prevedibbli minħaba d-domanda baxxa tar-riskju; (b) meta r-rikavati tal-entità għall-proġett infrastrutturali ma jkunux iffinanzjati mill-pagamenti ta' għadd kbir ta' utenti, il-parti li taqbel li tixtri l-oġġetti jew is-servizzi pprovduti mill-entità għall-proġetti infrastrutturali tkun waħda minn dawn li ġejjin: (i) entità elenkata fl-Artikolu 180(2) ta' dan ir-Regolament; (ii) awtorità lokali jew gvern reġjonali li jkunu elenkati fir-Regolament adottat skont l-Artikolu 109a(2)(a) tad-Direttiva 2009/138/KE; (iii) entità bi klassifikazzjoni ECAI bi skala tal-kwalità tal-kreditu ta' mill-inqas tlieta (3); (iv) entità li hija sostitwibbli mingħajr bidla sinifikanti fil-livell u fit-twaqqit tar-rikavat.”;